ፕሬዝዳንት ሣህለወርቅ ከኢቫንካ ትራምፕ ጋር ተወያዩ
ፕሬዝዳንት ሣህለወርቅ ዘውዴ በኢትዮጵያ ለሁለት ቀናት ጉብኝት ለማድረግ አዲስ አበባ የምትገኘውን የአሜሪካውን ፕሬዝዳንት ልጅ ኢቫንካ ትራምፕ ጋር በጽህፈት ቤታቸው ተወያዩ፡፡ውይይታቸውም የሴቶችን እኩልነትና ተጠቃሚነት ለማረጋገጥ የሚደረጉ ስራዎች ላይ ትኩረት ያደረገ ነው፡፡ኢቫንካ ትራምፕ ፕሬዝዳንት ዶናልድ ትራምፕ በአለም ላይ ከባለፈው የካቲት ወር ጀምሮ እስከ 2025 ድረስ 50 ሚሊዮን ሴቶችን ተጠቃሚ የሚያደርግ ኢኒሽየቲቭ ይፋ ማድረጋቸውን ገልጻ ፕሮግራም በሶስት መሰረታዊ ጉዳዮች ላይ እንደሚያተኩር ተናግረዋል፡፡ፕሮግራሞቹም የሴቶችን አቅም ማጎልበት፣ የሴቶችን የሥራ ፈጣሪነት እድል ማስፋትና ለሴቶች አጋዥ የሆኑ ህጎችና ደንቦችን ማጠናከር የሚሉት የፕሮግራሙ ማጠንጠኛዎች እንደሆኑ አብራርተዋል፡፡ በኢትዮጵያ የሴቶችን ተሳትፎና ተጠቃሚነት ለማጎልበት የሚከናወኑ ተግባራት የሚደነቁ መሆኑን የጠቀሱት ኢቫንካ ይህን ሂደትም አሜሪካ በተለያየ መንገድ እንደምትደግፈው ተናግረዋል፡፡በአጠቃላይ ኢትዮጵያ በሁሉም መስክ የተያያዘችውን የለውጥ ሂደትም አድንቀዋል፡፡በፕሬዝዳንት ትራምፕ የተቀረጸውና በአለም ላይ ያሉ ሴቶችን ለመደገፍ ያለመው ኢንሽየቲቭ ጥሩ እርምጃ መሆኑን የገለጹት ፕሬዝደንት ሣህለወርቅ፣ ፕሮግራሙ ሴቶችን ማዕከል እስካደረገና ከፍ ወዳለ ደረጃ የሚያሸጋግር እስከሆነ ድረስ ተቀባይነት የሚኖረው ነው ብለዋል፡፡ኢትዮጵያ የሴቶችን አቅም ለማጎልበት በአዲስና በተለየ የለውጥ አቅጣጫ እየተንቀሳቀሰች መሆኑን ያነሱት ፕሬዝዳንቷ፣ በተለይም ሴቶች ወደ ከፍተኛ ትምህርት ተቋማት ከገቡ በኋላ የሚያጋጥሟቸውን ችግሮች በመፍታት ትምህርታቸውን በስኬት ጨርሰው እንዲወጡ ለማድረግ በሚቻልባቸው መንገዶች ላይ ትኩረት መደረጉን አብራርተዋል፡፡በሴቶች ዙሪያ ከሚሰሩ መንግስታዊ ያልሆኑ ድርጅቶች ጋርም በመቀናጀት የተሻለ ስራ መፈጸም የሚቻልባቸው ጉዳዮች ላይ በስፋት እንደሚሰራበት ጠቅሰዋል፡፡ኢቫንካ ትራምፕ በቅድስት ስላሴ ካቴድራል በመገኘት በቦይንግ 737 ማክስ-8 አውሮፕላን አደጋ ህይወታቸወን ላጡ ዜጎች የተሰማቸውን ሀዘን በመግለጽ የአበባ ጉንጉን አኑረዋል። ከቤተክርስቲያኒቱ አባቶች ጋርም ተወያይተዋል። 